ORDE do 2 de febreiro de 2011 pola que se aproba o terceiro plan de inspección de eficiencia enerxética de instalacións térmicas na Comunidade Autónoma de Galicia.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 21/02/2011

A Lei 9/2004, do 10 de agosto, de seguridade industrial de Galicia, regula o sistema de control da seguridade industrial na comunidade autónoma. No artigo 21º establécese que os plans e programas de inspección serán os instrumentos directores dese sistema, e tamén se dispón que será a consellería competente en materia de industria a que elaborará e aprobará os devanditos plans de inspección.
A ordenación da actividade administrativa da inspección de industria está desenvolvida no Decreto 219/2008, do 25 de setembro, sobre inspección de industria na Comunidade Autónoma de Galicia. No artigo 13º disponse que a dirección xeral competente en materia de industria elaborará e aprobará, con carácter periódico, plans de actuacións inspectoras programadas, e establécese que o obxecto, contido e ámbito de actuación de cada plan aprobaranse mediante orde da persoa titular da consellería competente en materia de industria. Así mesmo, no artigo 14º establécese que os plans de inspección de seguridade industrial e de control do cumprimento regulamentario serán levados a cabo directamente polo persoal inspector ou, baixo a supervisión da Administración, a través das entidades legalmente habilitadas que para o efecto sexan requiridas.
Con respecto ás entidades legalmente habilitadas, hai que sinalar que están reguladas no Decreto 426/2001, do 15 de novembro, polo que se regulan os organismos de control en materia de seguridade industrial e control regulamentario e se crea a Comisión de Coordinación de Seguridade Industrial de Galicia. En concreto, no artigo 10º establécese que os organismos de control autorizados poderán verificar o cumprimento de carácter obrigatorio das condicións de seguridade de produtos e instalacións industriais establecidas nos correspondentes regulamentos de seguridade industrial.
Por todo o exposto, en uso das atribucións que me foron concedidas,
DISPOÑO:
Artigo 1º.-Obxecto.
De acordo co disposto no artigo 21º da Lei 9/2004 e no artigo 13º do Decreto 219/2008, o obxecto desta orde é aprobar o terceiro plan de inspección de eficiencia enerxética de instalacións térmicas na Comunidade Autónoma de Galicia, que terá vixencia ata o 30 de setembro de 2011.
Artigo 2º.-Obxectivos do plan de inspección.
O plan está enmarcado dentro das actuacións en materia de aforro, diversificación enerxética e respecto ao medio natural, e ten como obxectivos coñecer a situación das instalacións térmicas de máis de cinco anos de antigüidade e valorar as posibles melloras encamiñadas a lograr unha maior eficiencia enerxética.
Artigo 3º.-Establecementos, instalacións e equipamentos incluídos no plan de inspección.
As instalacións a inspeccionar serán aquelas existentes na Comunidade Autónoma de Galicia de máis de cinco anos de antigüidade (contados a partir da data de emisión do primeiro certificado da instalación) e que teñan unha potencia térmica nominal instalada superior a 20 kW en calor ou a 12 kW en frío.
Artigo 4º.-Órganos competentes no exercicio da función de inspección.
Tal como se dispón no artigo 12º da Lei 9/2004, a consellería competente en materia de industria é a encargada de levar a cabo a inspección de industria, entendida como a actividade pola que a consellería, cos medios de seu ou a través da colaboración de entidades legalmente habilitadas, realiza a supervisión, o control e a vixilancia dos distintos establecementos, instalacións e produtos industriais.
Artigo 5º.-Dotación de medios persoais e materiais destinados ao desenvolvemento do plan de inspección.
En cumprimento do previsto no artigo 14º do Decreto 219/2008, o plan de inspección será levado a cabo directamente polo persoal inspector da consellería competente en materia de industria ou, baixo a supervisión desta, a través das entidades legalmente habilitadas que estean debidamente autorizadas de acordo co previsto no Decreto 426/2001 nos correspondentes campos de actuación, e que para o efecto sexan requiridas.
En todo caso, a consellería exercerá as funcións de supervisión e control das inspeccións ordenadas ás entidades legalmente habilitadas na execución deste plan. Para tal fin o persoal técnico da consellería poderá estar presente naquelas inspeccións que considere oportuno e, unha vez realizada a inspección, levar a cabo as comprobacións posteriores que crea necesarias.
Artigo 6º.-Instrucións para as entidades legalmente habilitadas.
As entidades consideradas no artigo 5º desta orde deberán desenvolver as seguintes tarefas:
a) Contactar cos titulares das instalacións.
b) Realizar a inspección da instalación térmica completa segundo o establecido na instrución técnica 4 (IT 4) do Regulamento de instalacións térmicas nos edificios (en diante RITE) aprobado polo Real decreto 1027/2007, do 20 de xullo:
-Inspección de todo o sistema relacionado coa esixencia de eficiencia enerxética regulada na instrución técnica 1 (IT 1) do RITE.
-Inspección do rexistro oficial das operacións de mantemento que se establecen na instrución técnica 3 (IT 3) do RITE para a instalación térmica completa, e comprobación do cumprimento e adecuación do Manual de uso e mantemento á instalación existente.
-Elaboración dun ditame coa finalidade de asesorar o titular da instalación respecto á mellora da eficiencia térmica e á posibilidade de incorporación de enerxía solar. As medidas técnicas estarán xustificadas baseándose na súa rendibilidade térmica, ambiental e económica, e incluirase información sobre as subvencións existentes para levalas a cabo.
c) Informar o titular da instalación das liñas de axuda que existen para a execución das medidas de aforro enerxético e implantación de enerxía solar térmica recomendadas no ditame realizado.
d) Emitir un certificado de inspección segundo o modelo oficial que estea vixente, no que se recollan os defectos encontrados clasificados segundo o indicado no artigo 33º do RITE, e no que se cualifique a instalación segundo o establecido no artigo 32º do RITE.
e) Enviar ao órgano competente da Comunidade Autónoma o certificado de inspección dentro dos prazos establecidos no artigo 32º do RITE.
f) Elaborar un informe mensual que conteña, como mínimo, os seguintes datos: instalación, titular, data de inspección, inspector, defectos detectados e a súa clasificación. Ademais, entregarase un informe final de todas as inspeccións realizadas, que serán como mínimo 500.
Artigo 7º.-Duración temporal e ámbito xeográfico.
O plan estará vixente desde a entrada en vigor desta orde ata o 30 de setembro de 2011 sendo o ámbito xeográfico a Comunidade Autónoma de Galicia.
Disposición adicional
Única.-Carácter regulamentario das inspeccións.
As inspeccións incluídas nos plans de inspección de eficiencia enerxética de instalacións térmicas elaborados e aprobados pola consellería competente en materia de industria, terán a consideración de inspección regulamentaria de acordo co artigo 31º.4 do Real decreto 1027/2007, do 20 de xullo, polo que se aproba o Regulamento de instalacións térmicas nos edificios.
Disposicións derradeiras
Primeira.-Habilitación para o desenvolvemento.
Facúltase o director xeral con competencias en materia de industria para que dite as resolucións que sexan precisas para o desenvolvemento e aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 2 de febreiro de 2011.
Javier Guerra Fernández
Conselleiro de Economía e Industria